Lønahorgi

Lønahorgi er et fjell i Voss herad i Hordaland. Det ligger ca. 8 kilometer nord for Vossevangen, på nordvestsiden av Lønavatnet. Fjellet har en høyde på  meter over havet.

På Lønahorgi står en radio- og TV-sender, Lønahorgi hovedsender. Den permanente FM-senderen på Lønahorgi avløste i 1960 senderen på Hangurtoppen like ovenfor Voss, som ble satt i drift 1954 og var landets første forsøksstasjon for FM-kringkasting. Etter et strømbrudd på Voss Elektrisitetsverks 22 kV kraftledning til senderen i april 1961 oppdaget man at de i utgangspunktet ca. 1 cm tykke ledningene var dekket av en sylinder av is på 1,4 meter i diameter. Hver meter av kraftledningen bar is med en vekt på 305 kg. Ifølge Teknisk Ukeblad er dette uoffisiell verdensrekord for ising på kraftlinjer.

Ei utforløype går fra Lønahorgi ned til gården Grevle. Motbakkeløpet Lønahorgi Opp går fra Voss idrettsplass og opp til Langahorgi (1093 moh.), litt sør for toppen av Lønahorgi. Dette løpet hadde i 2010 status som NM i motbakkeløp. Horgi opp, et motbakkeløp i langrenn, ble i årene 2007-2010 arrangert med start på Bavallen og mål på Horgaletten (965 moh.), enda litt lengre sør for toppen av Lønahorgi.

Navnet Lønahorgi kommer av lo (flat eng ved vann) og vin (beite), som ga navnet til gården Løno, og horje (fjell).

 Referanser 
Per Borge: Voss  (besøkt 24. desember 2012)

Leiv Heggstad: Stadnamn på Voss. Folkeminnenemndi på Voss 1949, s. 130 (digitalisert av Nasjonalbiblioteket)

Meteorologisk institutt - Meteorologileksikon: Skyis  (besøkt 24. desember 2012)

Lønahorgi på Norgeskart.no fra Statens kartverk

Teknisk Ukeblad: Her henger 1,5 meter is rundt en tynn kraftledning (23. desember 2012, besøkt 24. desember 2012)

Voss Friidrett: Lønahorgi opp NM 2010 - Offisiell resultatliste (3. juli 2010)

 Eksterne lenker 
UT.no: Rutebeskrivelse fra Bavallen/Voss til Lønahorgi 1410 moh.
FMSCAN.org: Lønahorgi FM transmitter info
FMSCAN.org: Lønahorgi TV transmitter info

Kategori:Fjell i Voss
Kategori:Fjell over 1000 meter